b"\n_START_ARTICLE_\nPopotovanje iz Litije do \xc4\x8cate\xc5\xbea\n_START_PARAGRAPH_\nPopotovanje iz Litije do \xc4\x8cate\xc5\xbea ali Levstikova pot je pohodni\xc5\xa1ka pot urejena po potopisno-programskem spisu, delu slovenskega pisatelja Frana Levstika iz leta 1858. Delo je pomembno zaradi slovstvenega programa, ki ga je Levstik vpletel v opisovanje potovanja med Litijo in \xc4\x8cate\xc5\xbeem. V spomin na to popotovanje se vsako leto, drugo soboto v novembru, organizira pohod po Levstikovi poti. Ozna\xc4\x8dena je bila leta 1987 in je speljana po dveh trasah, severna je dolga 22 km, ju\xc5\xbena pa 21,5 km. \xc5\xa0tevilo udele\xc5\xbeencev se vsako leto ve\xc4\x8da, zadnja leta se tako udele\xc5\xbeuje pohoda preko 20.000 pohodnikov.\n_START_SECTION_\nOpis poti\n_START_PARAGRAPH_\nIzhodi\xc5\xa1\xc4\x8dna to\xc4\x8dka je Litija, natan\xc4\x8dneje Levstikova ulica, ki se nahaja v starem delu mesta, lahko pa tudi \xc5\xa0martno pri Litiji (kulturni dom). _NEWLINE_Pri \xc5\xa0marski cerkvi Sv. Martina pot zavije levo po regionalni cesti proti Rade\xc4\x8dam. Kmalu za hi\xc5\xa1o, na kateri je spominska plo\xc5\xa1\xc4\x8da dramatiku Slavku Grumu, ponovno zavije levo in nadaljuje na Slatno. Kasneje  pre\xc4\x8di regionalno cesto in se nadaljuje skozi gozd do Jel\xc5\xa1e. Pri Bo\xc5\xbei\xc4\x8dkovi doma\xc4\x8diji, ki se nahaja blizu zaselka Rodni vrh, je kri\xc5\xbei\xc5\xa1\xc4\x8de markiranih poti (Badjurova kro\xc5\xbena pot, Zasavska planinska pot). Doma\xc4\x8dija je obnovljena in tako ohranjena iz leta 1836, je najlep\xc5\xa1i ohranjeni objekt na poti. V zaselku Bi\xc4\x8d, blizu Liberge, je na desni strani poldrugo stoletje stara Medvedova su\xc5\xa1ilnica sadja. Na Libergi je tudi prva kontrolna to\xc4\x8dka na poti. Do naslednje vasi Preska sledi nekaj strmine, nato pa se skupna trasa poti zaklju\xc4\x8di. _NEWLINE_Lahko nadaljujemo do vrha Grmad (severni del poti), ki ima okrog 700 metrov nadmorske vi\xc5\xa1ine in je tako najvi\xc5\xa1ja to\xc4\x8dka popotovanja. Grmade so dobile ime po grobovih (grmadah), kjer so po izro\xc4\x8dilu pokopani razbojniki, ki so jih na tem mestu ubili in pokopali. Ju\xc5\xbena trasa pa je krajinsko bolj zanimiva.\n_START_SECTION_\nJu\xc5\xbeni odsek\n_START_PARAGRAPH_\nNa Je\xc5\xbenem vrhu stoji nova cerkev sv. Petra. Zgradil jo je Vinko Zadra\xc5\xbenik. Na tem delu poti je veliko starih objektov, npr. toplarji, kozolci, ka\xc5\xa1\xc4\x8de. Pot v nadaljevanju vodi mimo Vinjega vrha, Poljan in Primskovega. V bli\xc5\xbeini, na Primskovi gori, so tri cerkve in grob Jurija Humarja (roj. 1819), ki je bil \xc4\x8dudodelnik in duhovnik. Naslednji kraj Sevno je sede\xc5\xbe Levstikove poti in tudi kontrolna to\xc4\x8dka. V sredi\xc5\xa1\xc4\x8du Razbor stoji prenovljena su\xc5\xa1ilnica sadja. Leta 1939 so jo zgradili va\xc5\xa1\xc4\x8dani, skupaj s tedanjim u\xc4\x8diteljem Francem Kunaverjem. Od Razbor do cilja je nato le \xc5\xa1e 2 kilometra hoje.\n_START_SECTION_\nSeverni odsek\n_START_PARAGRAPH_\nPot se nadaljuje do samotne kmetije pri Lokarjevih, kjer je v neposredni bli\xc5\xbeini med drugo svetovno vojno potekala _NEWLINE_nem\xc5\xa1ko-italijanska okupacijska meja. Ostanki meje so danes \xc5\xa1e vidni. Kmalu za zaselkom Gobnik se pot razcepi. Desna pot vodi do Boj\xc4\x8deve zidanice, kjer se dogaja osrednji dogodek v Levstikovem potopisu. V morav\xc5\xa1ki dolini stoji doma\xc4\x8dija Tone Zidarjeve, kamor je zahajal tudi Fran Levstik. Del hi\xc5\xa1e je preurejen v muzej. Malo naprej je Resn'kova ka\xc5\xa1\xc4\x8da iz leta 1883, katere lastnik je Milan Resnik.  V Morav\xc4\x8dah gre pot mimo ostankov gradu Turn, kjer je Fran Levstik nekaj let slu\xc5\xbeil kot doma\xc4\x8di u\xc4\x8ditelj. Po drugi svetovni vojni je bil grad prazen in izropan ter je propadel. Pot se nato nadaljuje proti naselju Okrog in od tam cilj ni ve\xc4\x8d dale\xc4\x8d.\n_START_SECTION_\nZgodovina poti\n_START_PARAGRAPH_\nLevstik je v Popotovanju (1858) opisal pot, ki jo je opravil leto prej, 11. novembra 1857. V letih 1855\xe2\x80\x931857 je bil namre\xc4\x8d vzgojitelj grofi\xc4\x8da Paceja na gradu Turn pri Gabrovki. Od leta 1958, sto let po izidu potopisa, je pohode za \xc5\xa1tudente slavistike in slovenistike vodil profesor Anton Slodnjak, za njim Matja\xc5\xbe Kmecl, ki je leta 1987 uradno odprl markirano pot. Odtlej slovenisti organizirajo svoj pohod lo\xc4\x8deno, na \xc4\x8detrtek pred 11. novembrom ali po njem._NEWLINE_Poleti leta 1988 so organizatorji za\xc4\x8drtali pot \xc4\x8dez Grmado, torej pot, po kateri je hodil Fran Levstik. To je sedanja severna pot. Na Grmadi so bili neko\xc4\x8d vidni grobovi (grmade), po katerih je hrib dobil ime. V 19. stoletju je v bli\xc5\xbeini vodila glavna pot med Morav\xc4\x8dami in Litijo, kamor so kmetje nosili prodajat svoje pridelke._NEWLINE_Od leta 2011 naprej so na celotni poti table, ki ozna\xc4\x8dujejo in opisujejo zanimivosti, med drugim dol\xc5\xbeino poti in celoten potopis Frana Levstika."